b'\n_START_ARTICLE_\nSamoglasnik\n_START_PARAGRAPH_\nSamogl\xc3\xa1snik ali vok\xc3\xa1l je v jezikoslovju glas, za katerega tvorbo je zna\xc4\x8dilna najve\xc4\x8dja odprtost govorne cevi v primerjavi z zvo\xc4\x8dnikom in nezvo\xc4\x8dnikom. Izgovorimo ga lahko samega, samostojno - v nasprotju s soglasnikom, ki ga lahko izgovorimo le skupaj s \xc5\xa1e enim glasom(samoglasnikom)._NEWLINE_Po \xc5\xa1tevilu samoglasnikov je sloven\xc5\xa1\xc4\x8dina uvr\xc5\xa1\xc4\x8dena med srednje bogate jezike. Inuktitu\xc5\xa1\xc4\x8dina, jezik Eskimov pozna le tri samoglasnike, /i/, /a/ in /u/. Najbogatej\xc5\xa1i s samoglasniki je jezik\xc2\xa0!xu~, ki ga govorijo prebivalci pu\xc5\xa1\xc4\x8dave Kalahari iz ljudstva Kojsancev, ki ima kar 24 samoglasnikov.\n_START_SECTION_\nSloven\xc5\xa1\xc4\x8dina\n_START_PARAGRAPH_\nSlovenski standardni jezik ima osem samoglasnikov /a/, /e/, /\xc9\x9b/, /\xc9\x99/, /i/, /o/, /\xc9\x94/, /u/. Ozki e in o ozna\xc4\x8dujemo z malima tiskanima \xc4\x8drkama, \xc5\xa1iroki e z \xc6\x90, \xc5\xa1iroki o z \xc6\x86, znak \xc6\x8f pa je uporabljen za polglasnik._NEWLINE_V slovenski abecedi so samoglasniki predstavljeni z naslednjimi \xc4\x8drkami: A, E, I, O in U, polglasnik pa je lahko zapisan tudi samo z R._NEWLINE_Samoglasnik je v slovenskem jeziku zlogotvorni glas.\n_START_SECTION_\nFoneti\xc4\x8dni opis\n_START_PARAGRAPH_\nSamoglasniki so glasovi najve\xc4\x8dje odprtostne stopnje in jih glede na dvig jezi\xc4\x8dne ploskve in tonskost razvr\xc5\xa1\xc4\x8damo na visoke in razpr\xc5\xa1ene (i in u), sredinske (obe vrsti e-ja in o-ja ter polglasnik) in nizke (a). Glede na del neba, kateremu se jezi\xc4\x8dna ploskev najbolj pribli\xc5\xbea, pa lo\xc4\x8dimo sprednje (i in oba e-ja), srednje (a in polglasnik) ter zadnje samoglasnike (oba o-ja in u)._NEWLINE_Klasi\xc4\x8dni samoglasni\xc5\xa1ki model sloven\xc5\xa1\xc4\x8dine, ki ga je uveljavil Topori\xc5\xa1i\xc4\x8d, razdeli samoglasnike v tri samoglasni\xc5\xa1ke trikotnike, in sicer glede na to, ali so dolgi/kratki in ali so nagla\xc5\xa1eni/nenagla\xc5\xa1eni. Prvi samoglasni\xc5\xa1ki trikotnik obsega nagla\xc5\xa1ene in dolge samoglasnike, drugi nagla\xc5\xa1ene in kratke samoglasnike, tretji pa nenagla\xc5\xa1ene in kratke samoglasnike. Velja namre\xc4\x8d, da so nenagla\xc5\xa1eni samoglasniki lahko samo kratki._NEWLINE_Omenjeni tri samoglasni\xc5\xa1ki sestavi zajemajo naslednje samoglasnike:_NEWLINE__NEWLINE_1. Nagla\xc5\xa1eni in dolgi: \xc3\xad, \xc3\xa9, \xc3\xaa, \xc3\xa1, \xc3\xb4, \xc3\xb3, \xc3\xba_NEWLINE__NEWLINE_2. Nagla\xc5\xa1eni in kratki: \xc3\xac, \xc3\xa8, \xc3\xa0, \xc9\x99`, \xc3\xb2, \xc3\xb9_NEWLINE__NEWLINE_3. Nenagla\xc5\xa1eni in kratki: i, e, a, \xc9\x99, o, u'